SKRIFTLIG FORESPØRGSEL E-0460/03

af Bernd Lange (PSE) til Kommissionen

(19. februar 2003)

Om: Overholdelse af emissionsnormer for tunge erhvervskøretøjer (direktiv 1999/96/EF)

I direktiv 1999/96/EF(1) fastsættes det, at grænseværdierne for tunge erhvervskøretøjers udstødningsemission skal følge normerne EURO III (fra 1. oktober 2000), EURO IV (fra 1. januar 2005) og EURO V (fra 1. oktober 2008).

For tiden dukker der flere og flere pressemeddelelser op, der handler om moderne motorer, som kan styres elektronisk, så de kun overholder disse grænseværdier under selve afprøvningsproceduren. Under andre kørselsforhold derimod forringes udstødningsværdierne grundlæggende, så disse moderne motorer endog forurener mere end deres forgængere.

Er Kommissionen bekendt med dette problem?

Hvordan bedømmer Kommissionen denne problematik ud fra en juridisk synsvinkel? Drejer det sig ikke om ulovlig manipulation i forbindelse med afprøvningsproceduren, såkaldt cycle-beating?

Hvilke foranstaltninger agter Kommissionen at træffe?

(1) EFT L 44 af 16.2.2000, s. 1.

Svar afgivet på Kommissionens vegne af Erkki Liikanen

(26. marts 2003)

Kommissionen er udmærket klar over problemet omkring den såkaldte cycle beating, og i henhold til punkt 6.1.1. i bilag I til direktiv 1999/96/EF(1) er anvendelsen af manipulationsanordninger specifikt forbudt (i henhold til definitionen i direktivet).

I 2000 blev Kommissionen bekendt med, at to typer dieselmotorer til tunge køretøjer med Euro III-typegodkendelse, der kun skal prøves i henhold til den europæiske cyklus i stationær funktionsmåde (ESC), udviste højere forureningsniveauer end forventet, når de prøvedes i henhold til den europæiske overgangscyklus (ETC). Man havde mistanke om, at de pågældende motorer anvendte elektronisk manipulation til forbedring af ydeevne eller forbrug. For at undgå en situation som den, der opstod for nylig i USA, tog Kommissionen skridt til indførsel af direktiv 2001/27/EF(2), hvormed bestemmelserne om forbud mod anvendelse af manipulationsanordninger skærpedes.

I medfør af de nye bestemmelser skal fabrikanterne i forbindelse med typegodkendelsen meddele typegodkendelsesmyndigheden eller de tekniske tjenester alle deres elektroniske strategier samt begrunde, hvorfor visse manipulationer kan anvendes af lovlige grunde som motorbeskyttelse og koldstart, men inden for nøje definerede driftsbetingelser. Typegodkendelsesmyndigheden og de tekniske tjenester skal respektere den kommercielle fortrolighed af disse oplysninger. For at kontrollere, om nogen af disse strategier kan betragtes som en manipulationsanordning, kan typegodkendelsesmyndigheden eller den tekniske tjeneste kræve, at der gennemføres en yderligere NOx-screening i forbindelse med ETC-prøvecyklussen. For Euro III-motorer vil der være tale om en yderligere prøvning. Euro IV- og Euro V-motorer skal under alle omstændigheder prøves i henhold til både ESC og ETC.

Som et alternativ til at komme frem med al denne information kan fabrikanten fremlægge resultaterne af en NOx-screening sammen med en erklæring om, at motoren ikke anvender nogen form for manipulationsanordning eller irrationel emissionskontrolstrategi i henhold til definitionerne i direktiv 2001/27/EF.

Medlemsstaterne har anvendt foranstaltningerne i direktiv 2001/27/EF siden den 1. oktober 2001, og overholdelse er obligatorisk for nyindregistreringer fra den 1. oktober 2003. I medfør af dette direktiv skal alle Euro III-motorer, der blev typegodkendt før ikrafttrædelsen af direktiv 2001/27/EF, genprøves i henhold til de nye regler. Dette kan ske i form af en udvidelse af typegodkendelsen.

Kommissionen mener, at denne buket af foranstaltninger vil virke effektivt mod anvendelsen af manipulationsanordninger, da den strengeste straf for ikke-overholdelse naturligvis er en tilbagekaldelse af typegodkendelsen.

Kommissionen arbejder også via De Forenede Nationers Økonomiske Kommission for Europa (UN-ECE) på udviklingen af et verdensomspændende teknisk regulativ (GTR) omfattende detaljerede foranstaltninger mod brug af manipulationsanordninger på nye tunge køretøjer.

Kommissionen forbereder endvidere forslag til supplering af Euro IV-emissionsstandarderne med nye tekniske prøver (som krævet i henhold til direktiv 1999/96/EF), og der pågår adskillige EU-forskningsprojekter til undersøgelse af forskellene mellem emissionerne under reel drift og typegodkendelsesniveauerne. Som del af supplementet til Euro IV-emissionsstandarderne er en prøvemetode vedrørende overensstemmelse af emissionskontrolsystemer under drift af svære køretøjer under vurdering, og det er højst sandsynligt, at der vil blive udviklet en procedure, hvorefter myndighederne vil kunne udstyre svære køretøjer med en anordning til måling af emissionsdata, mens køretøjet gennemgår en reel vejprøve. I sammenhæng med typegodkendelsesafprøvningen vil denne yderligere vejprøve gøre en nøje kontrol med emissionerne under alle mulige driftsforhold mulig.

Imidlertid kan tunge køretøjers motorer fortsat manipuleres ved hjælp af såkaldte performance chips eller nye motorkalibreringsprogrammer, der kan købes i handelen. En kommende ændring af direktiv 88/77/EØF, der er under udarbejdelse, vil yde bedre beskyttelse mod manipulation, særlig af motorstyringssystemer på nye køretøjer.

(1) Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF, EFT L 44 af 16.2.2000.

(2) Berigtigelse til Kommissionens direktiv 2001/27/EF af 10. april 2001 om tilpasning til den tekniske udvikling af Rådets direktiv 88/77/EØF om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, EFT L 107 af 18.4.2001.